Som direkte konsekvens af regeringsudvidelsen er energi-, forsynings- og klimaminister Lars Christian Lilleholt (V) havnet mellem klimaskeptikere i Liberal Alliance på den ene side og klimaforkæmpere i Konservative på den anden.

Lilleholt fortæller til Politiken, at han har ladet sig flytte fra at være meget skeptisk over for tesen om de menneskeskabte klimaforandringer til nu at erkende, at der er konsekvenser. Omvendt tror han på, at det kan være fornuftigt med en sund skepsis, hvilket Liberal Alliance har bragt ind i debatten.

"Vi skal passe på, at klimadebatten ikke bliver for elitær, og at det kun er lovligt at mene én ting. Hvis klimadebatten bliver en elitær diskussion, hvor klimaforskere, politikere og embedsmænd går ud og ind ad døre og fortæller, at verden er ved at bryde sammen, hvis ikke vi gør noget, så tror jeg, vi misterden folkelige opbakning. Hvis ikke vi er i stand til at kunne lade os udfordre i den diskussion, så hænger tingene ikke ordentlig sammen. Jeg tror, at borgere står af, når de her skræmmebilleder bliver klistret op," siger Lars Christian Lilleholt til Politiken.

Ministeren erklærer sig tilfreds med regeringens målsætning om, at Danmark skal op på 50 pct. vedvarende energi i 2030. På papiret bruges der i dag færre penge på klimainvesteringer end i tidligere år. Alene i 2016 bruges der 350 mio. kr mindre på grønne investeringer end aftalt tidligere, skriver Politiken.

Den nye regering kritiseres for at glemme landvinden

Lilleholt vil gøre op med dansk støttepolitik

Løfte om kontant PSO-gevinst til husholdninger er elastik i metermål